stanford-oval/wikipedia huggingface dataset:
Theresa Hak Kyung Cha
Tuotannon teemoista ja tyyleistä

Korean kielen puhuminen oli kiellettyä Koreassa Japanin miehityksen aikana vuodesta 1910 vuoteen 1945. Cha tarkastelee tuotannossaan tätä kolme ja puoli vuosikymmentä Koreassa kestänyttä kulttuurista sortoa ja sen vaikutuksia hänen kielen oppimisen prosesseihinsa sekä hänen ilmaisuunsa monikielisenä kirjailijana ja taiteilijana. Cha oli tämän lisäksi pakolainen kolmannessa sukupolvessa; sekä hänen vanhempansa että isovanhempansa olivat joutuneet maanpakoon. Chan tiedetään kirjoittaneen ensi sijassa kirjoituskoneella tai käsin ja muuntaneen tieten tahtoen yleiskielen normien mukaista kielenkäyttöä luodakseen teoksiinsa monimerkityksisyyttä (esimerkiksi ”some time” eikä  ”sometime”). Merkittävä osa hänen teoksistaan tarkastelee kielten välistä vuorovaikutusta ja keskittyy "kieliopillisiin rakenteisiin, syntaksiin, siihen miten sanat ja merkitykset rakentuvat kielijärjestelmässä niiden funktion tai käytön mukaan ja miten niitä voidaan muuntaa peukaloimalla: sellaisilla prosesseilla kuin muuttamalla syntaksia, eristämällä tai irrottamalla asiayhteydestä, toistamalla tai pelkistämällä minimaalisiksi yksiköiksi." Chan teokset tarkastelevat sanattoman ja kommunikaation suhdetta ja tuottavat sekä monimerkityksisyyttä – kuten homofoniaa ja homonymiaa – että merkityksettömyyttä, kuten ilmaisun säröjä ja aukkoja ja kielen pettämistä monikielisessä ilmaisussa.
Chan pääteos Dictée (1982) yhdistelee ja sekoittaa keskenään useita eri kieliä. Sen ilmaisu on rikkonaista ja toisteista ja perustuu tiuhaan koodinvaihtoon, joka muistuttaa näitä kieliä opettelevan ihmisen puhetta. Hyun Yi Kangin mukaan tämä saa lukijan "pohtimaan uusiksi kielen ja kirjoittamisen arbitraarista ja ideologista luonnetta ja haastaa normien mukaisen kielenkäytön vaatimuksia." Cha etsii teoksessa muotoa irralliselle identiteetilleen esimerkiksi korealaisista sosiaalisista ja uskonnollisista koodeista ja merkityksistä, kuten kungfutselaisuudesta. Dictéetä on tulkittu Chan pyrkimyksenä palauttaa menetetty sukuhistoriansa luomalla ja artikuloimalla se uusiksi sanojen ja kuvien avulla. Dictéessä puhe vaikuttaa pakolaisuuden trauman murtamalta. Aura Sevón tuo väitöstutkimuksessaan esiin kuitenkin myös monikieliseen ilmaisuun sisältyvää luovaa ja poeettista potentiaalia.
Lapsuus, nuoruus, koulutus

Hak Kyung Cha syntyi Etelä-Korean Busanissa Korean sodan aikana. Hän oli viidestä lapsesta keskimmäinen. Chan vanhemmat, äiti Hyung Soon Cha ja isä Hyung Sang Cha, olivat kumpikin siirtolaisia ja varttuneet Japanin miehityksen aikana Mantšuriassa, missä heidät oli pakotettu puhumaan japania ja työskentelemään japanin kielellä. Cha muutti perheineen Yhdysvaltoihin 1962. Perhe asettui ensin Havaijille ja kaksi vuotta myöhemmin San Franciscon lahdelle 1964. Cha opiskeli San Franciscon katolisessa Convent of the Sacred Heart High Schoolissa muun muassa kreikkalaisia ja roomalaisia kirjallisuuden klassikkoja sekä ranskan kieltä ja lauloi Sacred Heartin kuorossa. Lukiosta valmistuessaan hän oli voittanut useita palkintoja, muun muassa runokilpailun 14-vuotiaana opiskeltuaan englantia vasta kaksi vuotta. Myöhemmin Cha opiskeli Kalifornian yliopistossa Berkeleyssa kuvataiteita ja yleistä kirjallisuustiedettä ja luki paitsi korealaista runoutta myös etenkin ranskalaisia modernisteja ja postmodernisteja. Hän työskenteli Pacific Film Archivessa lipunmyyjänä vuosina 1974–1977 ja suoritti samoina vuosina kaksi jatkotutkintoa kuvataiteessa (MA 1977; MFA 1978).
Cha kiinnostui myös elokuvasta ja toivoi voivansa integroida elokuvateoriaa osaksi taiteellista työskentelyään. Vuonna 1976 hän opiskeli Pariisissa Centre d'Études Américains du Cinémassa Jean-Louis Baudryn, Raymond Bellourin, Monique Wittigin sekä Christian Metzin johdolla. Näiden kohtaamisten kulminaationa Cha toimitti elokuvateoreettisen antologian Apparatus/Cinematographic Apparatus: Selected Writings (Tanam Press, 1980), joka sisältää artikkeleita muun muassa Maya Derenilta, Roland Barthesilta, Jean-Louis Baudrylta, Thierry Kuntzelilta ja Christian Metzilta sekä Chan dekonstruktiivisen runoteoksen Commentaire. Monisivuisessa elokuvallisessa runoteoksessa Cha dekonstruoi ranskan sanaa commentaire ('kommentti') leikkien sen ranskan- ja englanninkielisten osioiden homofonisuudella (comment, taire, commentary, tear, jne.)
Ura ja elämä

Chan taiteellinen tuotanto koostuu neljästä julkaistusta kirjasta; kuudesta videoteoksesta; kahdesta elokuvasta; kuudesta käsitetaiteellisesta, postitaiteeseen liittyvästä teoksesta; yhdeksästä performanssista; viidestä veistoksesta; viidestä teoksesta kankaalle; viidestä teoksesta paperille sekä kahdeksasta taiteilijakirjasta. Tutkija Elvan Zabunyan summaa Chan työn merkitystä muun muassa niin, että se on innoittanut tutkimusta, joka nousee postmoderneista ja postkoloniaalisista teoretisoinneista sekä feministisestä problematiikasta, johon nivoutuu "rodun" tai etnisyyden kysymyksiä.
Cha aloitti uransa performanssitaiteilijana, tuottajana, ohjaajana ja kirjoittajana vuonna 1974. Hän työskenteli myös Berkeleyn Pacific Film Archivessa lipunmyyjänä vuodesta 1974 vuoteen 1977. Cha opiskeli ja työskenteli enimmäkseen San Franciscon lahdella, mutta sen lisäksi myös Pariisissa, Amsterdamissa ja New Yorkissa.
Vuonna 1979 Cha matkusti takaisin Etelä-Koreaan ensimmäistä kertaa seitsemääntoista vuoteen. Hän kirjoittaa kaipuustaan Koreaan teoksessaan Exilée, jossa kuvailee lentoa niiden aikavyöhykkeiden kautta, jotka erottavat San Franciscon Soulista. Perheen pakolaisuus oli ydintapahtuma hänen elämässään, ja sitä hän käsitteli teoksissaan usein symbolisesti ja kielellisesti ilmentämällä irrallisuutta teosten visuaalisen ja kielellisen muodon murtumien kautta.
Elokuussa 1980 Cha muutti New York Cityyn, missä hän työskenteli Tanam Press -kustantamossa. Aiemmin samana vuonna hän oli matkustanut Japaniin ja Etelä-Koreaan kuvaamaan veljensä avustuksella elokuvaansa White Dust From Mongolia. He eivät koskaan saaneet elokuvaa valmiiksi Etelä-Korean vaarallisen poliittisen tilanteen takia. Maan presidentti Park Chung Hee oli murhattu vuotta aiemmin ja uusia, rajoittavia lakeja oli säädetty sen seurauksena. Cha veljineen joutui eteläkorealaisten viranomaisten ahdistelemaksi, sillä nämä luulivat heitä pohjoiskorealaisiksi vakoojiksi.
Vuonna 1981 Cha ryhtyi opettamaan videotaidetta Elizabeth Seton Collegessa ja työskenteli samaan aikaan Metropolitan Museum of Artin design-osastolla. Vuonna 1982 hänelle myönnettiin taiteilijaresidenssi Nova Scotia College of Art and Designista. Samana vuonna hän meni naimisiin Richard Barnesin kanssa – pari oli tavannut piirustuskurssilla UC Berkeleyssa 1975.
Chan performanssitaiteesta

Chan performanssitaide ottaa kantaa katsojan ja yleisön osallisuuteen teokseen. Uran alkupuolen teokset "pyrkivät osallistamaan katsojan osaksi teosta niin läpikotaisesti kuin mahdollista." Teos A Ble Wail (1975) hyödyntää kynttilän heijastusten peilattua välkettä, joka tuo performanssiin elokuvamaisuutta ja saa aikaan vaikutelman, jota Constance M. Lewallen kuvailee "kohonneeksi vastaanottavaisuuden tilaksi". Teoksessa yleisö oli etäällä Chasta, joka istui läpinäkyvän verhon takana pukeutuneena valkoiseen, perinteistä korealaista asua hanbokia muistuttavaan kaapuun. Performanssin kuvailussa Cha mainitsi: "Tässä teoksessa haluan olla yleisön unelma."
Vaikutteet, elokuva ja videotaide

Pacific Film Archivessa työkennellessään Cha kiinnostui Marguerite Durasin, Jean-Luc Godardin, Alain Resnais'n ja Yasujirō Ozun elokuvista. Carl Theodor Dreyerin tuotanto inspiroi häntä erityisesti, ennen kaikkea elokuva Jeanne d'Arcin kärsimys (1928), johon Cha viittaa paitsi Dictéessä myös videoinstallaatiossaan Exilée (1980).
Chan kuvataiteellisessa tuotannossa näkyy vaikutteita länsirannikon 1960- ja 1970-lukujen käsitetaiteesta ja Fluxus-liikkeestä. Hän oli kiinnostunut ruumiista ja kielestä taiteessa ja kirjallisuudessa. Videoteos Mouth to Mouth (1975) kuvaa hänen suutaan, joka ääntää äänettömästi korean kielen kahdeksan vokaalia. Chan erityinen suhde kieleen ja ruumiiseen näkyy Mouth to Mouthissa sekä teoksessa hyödynnetyissä ruumiillisen videotaiteen tekniikoissa, joiden avulla hän tutkii omaa diasporista identiteettiään ja minuuttaan ja valaisee kieleen ja ruumiiseen kohdistuvaa kolonialistista vallankäyttöä.
Vidéoème -teoksessaan (1976) Cha loihtii ilmoille sanoilla leikkien moniaistisen vaikutelman kielestä. Teos jäsentyy myös menetyksen ja näkymättömyyden teemoihin, mikä ilmenee sen nimeen sisältyvässä monikielisessä ja monimerkityksisessä sanaleikissä: "vidé" tarkoittaa ranskaksi 'tyhjennettyä'', ja "video" merkitsee paitsi teoksen lajia myös nähdä-verbiä latinaksi.
Kuolema

Viikon kuluttua Dictéen julkaisusta vartija Joey Sanza raiskasi ja murhasi Chan Manhattanin Puck Buildingissa 5. marraskuuta 1982. Cha oli mennyt rakennukseen tapaamaan miestään Richard Barnesia, joka dokumentoi rakennuksen kunnostustyötä ja jolla oli siellä toimisto.
Sanza vangittiin Floridassa puolen vuoden kuluttua Chan murhasta: Sanza tunnusti kaksitoista tekemäänsä seksuaalirikosta ja hänet tuomittiin elinkautiseen vankeuteen.
Chan kuoleman vuoksi kesken jääneisiin töihin kuuluu elokuva, kirja, mainoskritiikki sekä taideteos käsien esittämisestä länsimaisessa maalaustaiteessa.
New York Times julkaisi Chan muistokirjoituksen sarjassaan Overlooked ('Unohdetut') vuonna 2022.
Taiteellinen perintö

Vuonna 1992 Chan veli John Cha lahjoitti sisarensa taiteellisen tuotannon videoteoksineen sekä arkiston Berkeleyn taidemuseolle ja Pacific Film Archivelle BAMPFAlle. Ne ovat vapaasti katsottavissa ja tutkittavissa myös BAMPFAn digitaalisessa arkistossa.
Berkeleyssä toimiva Third Woman Press julkaisi vuonna 1994 Elaine Kimin ja Norma Alarcónin toimittaman kokoelman Writing Self, Writing Nation, joka sisältää Dictéetä käsitteleviä kriittis-teoreettisia esseitä. Nykyisin Dicteetä opiskellaan erityisesti Yhdysvalloissa nykykirjallisuuden, kokeilevan ja avantgardekirjallisuuden sekä aasialais-amerikkalaisen kirjallisuuden kursseilla.
Ranskalainen Elvan Zabunyan laati ensimmäisen Chan tuotantoa tarkastelevan monografian Theresa Hak Kyung Cha, Berkeley 1968, jonka julkaisi 2013 Les presses du réel.
Chan tuotannon vastaanotto on vaihdellut riippuen ajankohtana vallitsevista yhteiskunnallisista ja esteettisistä diskursseista. 1970-luvulla hänen teoksissaan oltiin kiinnostuneita etenkin niiden muodollisesta kokeilusta suhteessa San Franciscon lahden avantgardetaidekenttään. 1980-luvulla feministinen teoria tarjosi ensisijaisen kehyksen hänen teostensa tulkintaan, kun taas 1990-luvun alkupuolelta lähtien tulkinnoissa on painotettu hänen eteläkorealais-yhdysvaltalaista identiteettiään, ja hänen kirjallisia teoksiaan on luettu enimmäkseen vähemmistökirjallisuutena.
Cha on yksi korealaisen diasporan varhaisista nykytaiteilijoista Yhdysvalloissa: hänen teoksissaan ryhdyttiin pohtimaan muun muassa sitä, miten taiteilijat ja taiteen periferia uudistavat avantgardistisen ja kokeilevan taiteen ja kirjallisuuden valtavirran perinnettä. Chan kirjallinen tuotanto on merkittävä yhdistäessään kokeilevaa kirjallisuutta ja vähemmistökirjallisuutta.
Julkaistut teokset

(2001) [1982]. Dictée. Berkeley: University of California Press. ISBN 9780520231122.
(1995). Commentaire. Kaya Productions.
(1980). Exilee & Temps Morts. New York: Tanam Press.
(1980). Apparatus-Cinematographic Apparatus: Selected Writings. New York: Tanam Press. ISBN 9780934378475.
(1979). Étang. Berkeley: Line.
(1978). Reveille dans la Brume.
(1978). Audience Distant Relative. The Little Word Machine Publication.
Lewallen, Constance (2001). The Dream of the Audience. Berkeley: University of California Press. ISBN 9780520232877.
Lewallen, Constance (2009). Exilée & Temps Morts: Selected Works. Berkeley: University of California Press. ISBN 9780520259096.
Filmografia ja videografia

Teosvalikoima, Electronic Arts Intermix, Inc., New York:
Secret Spill (1974) 27 min., mustavalkoinen, ääni.
Mouth to Mouth (1975) 8 min., mustavalkoinen, ääni.
Permutations (1976) 10 min., mustavalkoinen, ääni.
Vidéoème (1976) 3 min., mustavalkoinen, ääni.
Re Dis Appearing (1977) 3 min., mustavalkoinen, ääni.
White Dust From Mongolia (1980) 30 min., mustavalkoinen (kesken jäänyt teos).
Performanssit

Barren Cave Mute (1974), University of California, Berkeley.
Aveugle Voix (1975), 63 Bluxome Street, San Francisco.
A Ble Wail (1975), Worth Ryder Gallery, University of California, Berkeley.
Life Mixing (1975), University Art Museum, Berkeley.
From Vampyr (1976), Centre des études américains du cinéma, Pariisi, Vampyr-elokuvan inspiroima teos
Reveille dans la Brume (1977), La Mamelle Arts Center & Fort Mason Arts Center, San Francisco.
Monologue (1977), KPFA Radio Station, Berkeley.
Other Things Seen. Other Things Heard (1978), Western Front Gallery, Vancouver & San Francisco Museum of Modern Art (SFMOMA).
Pause Still (1979), 80 Langton Street, San Francisco.
Exilée (1980), San Francisco Art Institute, SFMOMA, The Queens Museum (1981).
Käännös suomeksi
Laurence Markham Huey

Laurence Markham Huey (6. syyskuuta 1892 Tiajuana Valley Kalifornia – 11. kesäkuuta 1963 San Diego) oli yhdysvaltalainen eläintieteilijä.
Huey liittyi 16-vuotiaana Katherine Stephensin San Diegon luonnonhistoriallisessa museossa (SDNHM) järjestämälle Luonnontutkijoiden luokalle. Muuten hän oli itseoppinut eläintieteilijä. Vuonna 1913 Huey tapasi Donald R. Dickeyn, varakkaan lintujen kerääjän ja valokuvaajan, jonka kanssa hän työskenteli seuraavat kymmenen vuotta keräten lintuja Kaliforniasta ja Arizonasta sekä perehtyen valokuvaamiseen. Syksyisin ja talvisin Huey työskenteli metsätöissä ja puutarhoissa. Vuonna 1914 Huey valittiin San Diegon luonnonhistoriallisen seuran jäseneksi. Vuonna 1923 hän liittyi San Diegon luonnonhistoriallisen museon henkilökuntaan ja toimi SDNHM:n lintu- ja nisäkäsosastojen kuraattorina 38 vuotta, 1923–1961.
Huey kirjoitti ja julkaisi 164 tieteellistä artikkelia ja kuvaili 84 litu-ja nisäkäslajia tai -alalajia, muun muassa karibianhaikaran (Egretta tricolor) alalajin occidentalis 1927.
Kaupungin kasvot

| Kaupungin kasvot Steel City |
| --- | --- | --- |

Studioalbumin tiedot
 Äänitetty : Takomo-studiot; MTV-studiot
 Julkaistu: 1981
 Tuottaja(t): Kaj Westerlund
 Tyylilaji: rock
 Kesto: 37.17
 Levy-yhtiö: Tilt Records
Kaupungin kasvot on Steel Cityn esikoisalbumi, joka ilmestyi vuonna 1981 levymerkillä Tilt Records. Levyllä solistina laulaa Kaija Koo.
Kappaleet

Kaupungin kasvot – 3.46 (säv. Ego, san. Pauli Makkonen, Paul Reiman)
Kannattiko muuttaa yhteen – 3.37 (säv. ja san. Ego)
Kai tuuli saa sut lähtemään – 4.29 (säv. Ego, san. Risto Asikainen)
Kello käy – 3.29 (säv. ja san. Ego)
Yöt vain uskaltaa – 3.02 (säv. Ego, Asikainen, san. Asikainen)
Seis! – 3.35 (säv. Ego, san. Hector)
Vaihdetaan maisemaa – 3.58 (säv. Ego, san. Asikainen)
Dee-ysi – 0.25 (säv. Asikainen)
Runojen taa – 3.33 (säv. Ego, san. Asikainen)
Tanssien yö – 3.21 (säv. Ego, Asikainen, san. Asikainen)
Niin vaikeaa – 4.22 (säv. Ego, san. Makkonen)
Tekijät > Kokoonpano

Kaija Kokkola – laulu, taustalaulu (6)
Hannu Heinisaari – laulu
Risto Asikainen – kitarat
Jouni Mäkelä – basso
Sami Panula – rummut
Esko ”Ego” Toivonen – kosketinsoittimet
+
Nappi Ikonen – lyömäsoittimet
Jouni ”Jone” Heinosen jousiryhmä – jousisoittimet
Tekijät > Tuotanto

Kaj Westerlund – tuottaja, jousisovitukset
Dan Tigerstedt – äänittäjä
Per Wallenius – äänittäjä
Hannu Heinisaari – kansikuva, layout
Aiheesta muualla

Kaupungin kasvot discogs.com -sivustolla
Celeste

| Celeste |
| --- | --- |

Kehittäjä:  Maddy Makes Games
Julkaisija:  Maddy Makes Games
Jakelija:  Humble Store, Steam, itch.io, Nintendo eShop, PlayStation Store, Microsoft Store, Epic Games Store ja Google Stadia
Ohjaaja:  Maddy Thorson
Suunnittelija:  Maddy Thorson
Käsikirjoittaja:  Maddy Thorson
Taiteilija:  Amora Bettany, Pedro Medeiros, Gabby DaRienzo
Säveltäjä:  Lena Raine
Ohjelmoija:  Noel Berry
Pelisarja:  Celeste
Pelimoottori:  XNA Framework
Julkaistu:   25. tammikuuta 2018
Lajityyppi:  tasohyppely
Pelimuoto:  yksinpeli
Ikäluokitus:  CERO: A (kaikenikäisille)  ESRB: 10 vuotta tai vanhempi  PEGI 7  USK 12 
Alusta:  Linux, macOS, Microsoft Windows, Nintendo Switch, PlayStation 4, Xbox One
Lisenssi:  Suljettu lisenssi
Jakelumuoto:  Digitaalinen jakelu, pelimoduuli, optinen levy ja digitaalinen lataus
Virallinen sivusto
Lisää peliartikkeleitaVideopelien teemasivulla
Infobox OK     : 
Celeste on Maddy Makes Gamesin kehittämä, pikseligrafiikoilla toteutettu tasohyppelypeli. Peli julkaistiin tammikuussa 2018 Linuxille, macOSille, Microsoft Windowsille, Nintendo Switch, PlayStation 4:lle ja Xbox Onelle.
Pelin kehittänyt Maddy Thorson on myöhemmin sulkenut Maddy Makes Gamesin ja perustanut Extremely OK Gamesin koska ei ole enää ainoa kehittäjä.Pelin alkuperäinen version kehitettiin game jam tapahtumassa PICO-8 fantasiakonsolilla.
Matt Makes Games on nimetty uudelleen Maddy Makes Games ja kehittäjä Thorson on vaihtanut etunimekseen Maddy.
Pelaaminen

Pelin päähenkilö on Madeline, jota pelaaja ohjaa hänen kiivetessään vuorelle ja välttäessään useita kuolettavia esteitä. Celestessä on yli 700 pelikenttää, jotka vaikeutuvat pelin edetessä. Monet tasot ovat todella vaikeita, ja pelaaja joutuu yrittämään niiden läpäisyä monta kertaa uudelleen. Pelihahmolla on kuitenkin loputon määrä elämiä. Tasojen läpäisy vaatii pelaajalta suunnitelmallisuutta ja harjoitusta, ja monet pelitilanteet muistuttavat ongelmanratkaisutehtäviä. Joitain vihollisia pelaaja ei voi voittaa. Madelinen kykyihin kuuluvat juokseminen, seinillä kiipeily, hyppiminen ja lyhyt ilmasyöksy. Kun Madeline kuolee, hän räjähtää erivärisiksi palloiksi.
Juoni

Nuori nainen nimeltä Madeline on ajautunut elämässään vaikeaan tilanteeseen, ja hän päättää alkaa kiivetä Celeste-vuorta vanhan naisen varoituksista huolimatta.lähde? Hän tapaa vuorella vanhuksen, Theo-nimisen kiipeilijän ja hylätyssä hotellissa asuvan Oshiron. Kun Madeline leiriytyy yöksilähde?, hän näkee unen, jossa pimeä versio hänestä tulee peilin läpi estämään häntä kiipeämästä Celestelle. Madelinen pimeä versio tulee Madelinen kiipeilyseuraksi tosimaailmaan, ja myös muut kuin Madeline voivat nähdä hänet.
Pelin alussa pimeä Madeline vaikeuttaa peliä asettamalla esteitä Madelinen tielle, mutta myöhemmin hän alkaakin auttaa Madelinea. Oshiro paljastuu arvaamattomaksi ja vaaralliseksi, koska hänellä on henkisiä ongelmia. Pimeä Madeline auttaakin Madelinea pakenemaan Oshiron hotellista, vaikka Madeline ei itse osaakaan varoa Oshiroa. Pelin puolivälissä Madeline kertoo sairastavansa masennusta, saavansa paniikkikohtauksia ja huolehtivansa paljon.
Pelin lopuksi Madeline tekee pimeän puolensa kanssa sovinnon. Sovinnon jälkeen Madelinesta tulee voimakkaampi: hän pystyy yhden ilmasyöksyn sijaan tekemään kaksi syöksyä peräkkäin.
Vastaanotto

| Celeste> Yhteispisteet.Kerääjä | Celeste> Yhteispisteet.Pisteet |
| --- | --- |
Metacritic: (XONE) 94/100 (NS) 92/100 (PS4) 91/100 (PC) 88/100
Arvostelupisteet
Julkaisu: Pisteet
Destructoid: 10/10
Game Informer: 9/10
GameSpot: 9/10
IGN: 10/10
Celeste sai IGN:n arvostelussa täydet 10/10. Peli sai Game Informerin arvostelussa 9/10.
Pelit-lehden Mikko Lehtola antoi pelin Switch-versiolle 92 pistettä sadasta.
Galleria

Kuvakaappaus pelistä.
Madeline Celeste-vuoren juurella.
Aiheesta muualla

Wikimedia Commonsissa on kuvia tai muita tiedostoja aiheesta .
Celeste MobyGamesissa (englanniksi)
Celeste Internet Movie Databasessa (englanniksi)
Pelin virallinen sivusto
Sykloheksanoni

| Sykloheksanoni |
| --- | --- |


Tunnisteet
CAS-numero:  108-94-1
PubChem CID:  7967
Ominaisuudet
Molekyylikaava:  C6H10O
Moolimassa:  98.14 g/mol
Ulkomuoto:  Väritön, öljymäinen neste
Sulamispiste:  −32,1 °C (241 K)
Kiehumispiste:  156 °C (429 K)
Tiheys:  0,95 g/cm3
Liukoisuus veteen:  veteen 8,7 g/100 ml (20 °C)
Sykloheksanoni kuuluu ketonien aineryhmään ja on homosyklinen yhdiste. Aineen kemiallinen kaava on C6H10O. Sykloheksanonista käytetään myös nimiä ketoheksametyleeni, pimeliketoni ja sykloheksyyliketoni.
Sykloheksanoni on normaaliolosuhteissa syttyvää olomuodoltaan väritöntä tai kellertävää öljymäistä nestettä, jolla on piparminttua ja asetonia muistuttava haju. Sykloheksanonin hajukynnys 0,12 ppm, leimahduspiste 44 °C (c.c.) ja itsesyttymislämpötila 420 °C. Aine sekoittuu moniin orgaanisiin liuottimiin. Yhdistettä esiintyy kasveissa sekä kukkien tuoksuissa ja semiokemikaalina eliöiden viestinnässä.
Sykloheksanonia voidaan valmistaa fenolista tai sykloheksaanista. Fenolia vedyttämällä nikkelikatalyytin läsnä ollessa muodostuu sykloheksanolin ja sykloheksanonin seos ja sykloheksanoli voidaan edelleen hapettaa sykloheksanoniksi. Mikäli prosessissa katalyyttinä käytetään jalometalleja, kuten palladiumia, platinaa, ruteniumia, iridiumia tai osmiumia muodostuu vain sykloheksanonia. Vedytys vidaan tehdä joko kaasu- tai nestefaasissa. Yhdistettä on mahdollista tuottaa myös sykloheksaanin hapetuksella. Tällöin katalyyttinä toimivat kobolttiyhdisteet.
Sykloheksanonin ja sykloheksanolin valmistus sykloheksaanista. Kuvassa on hakasulkuihin merkitty reaktion välituote, sykloheksyyliperoksidi
Tärkeimmät sykloheksanonin käyttökohteet ovat polymeerisynteeseissä tarvittavien yhdisteiden valmistus. Se voidaan hapettaa typpihapon avulla adipiinihapoksi ja lisäksi siitä valmistetaan nailonin valmistuksessa tarvittavaa sykloheksanonioksiimia ja edelleen kaprolaktaamia. Siitä voidaan valmistaa myös väriaineita, lääkkeitä sekä tuholais- ja rikkaruohomyrkkyjä. Liuottimena sitä käytetään hyönteismyrkyissä ja muovien, kuten polystyreenin ja hartsien sekä etyyliselluloosan liuottimena.
Sykloheksanonioksiimin ja kaprolaktaamin valmistus sykloheksanonista.
Ympäristö- ja terveysvaikutukset

Lyhytaikaisessa altistumisessa sykloheksanoni ja sen höyry ärsyttävät silmiä, ihoa ja hengitysteitä sekä suuremmille pitoisuuksille se voi aiheuttaa tajunnantason laskua. Sykloheksanoni on luokiteltu Suomessa orgaanisena liuottimena työssä aineelle altistumisen yhteydessä työministeriön päätöksen 1044/91 mukaan perimälle, sikiölle tai lisääntymiselle vaaraa aiheuttavaksi aineeksi.
Aiheesta muualla

Kuvia tai muita tiedostoja aiheesta Sykloheksanoni Wikimedia Commonsissa
Sykloheksanonin kansainvälinen kemikaalikortti
Kemian työsuojeluneuvottelukunta (KETSU): Sykloheksanoni (pdf)
PubChem: Cyclohexanone (englanniksi)
Human Metabolome Database (HMDB): Cyclohexanone (englanniksi)
Food Component Database (FooDB): Cyclohexanone (englanniksi)
DrugBank: Cyclohexanone (englanniksi)
Kyoto Encyclopedia of Genes and Genomes (KEGG): Cyclohexanone (englanniksi)
ChemBlink: Cyclohexanone (englanniksi)
Pherobase: Floral Compound - cyclohexanone (englanniksi)
Pherobase: Semiochemical - cyclohexanone (englanniksi)
Dr. Duke's Phytochemical and Ethnobotanical Databases: Cyclohexanone (englanniksi)